නිදහස් හා සාමකාමී පරිසරයක ඉදිරියට ගමන් කරන ශ්‍රී ලංකාවේ සංවර්ධනය වෙනුවෙන් අඛණ්ඩව සහයෝගය ලබා දෙන බව අන්තර්ජාතික මූල්‍ය අරමුදල කියයි.ශ්‍රී ලංකාවේ ආර්ථික හා සමාජ සංවර්ධනය උදෙසා ජනාධිපති මහින්ද රාජපක්‍ෂ මහතා කර ඇති කාර්යභාරය ගැන ප්‍රසාදය පළ කරන බවදඅන්තර්ජාතික මූල්‍ය අරමුදලේ ආසියා ශාන්තිකර කලාපීය අධ්‍යක්‍ෂ ආචාර්ය අනුප් සිං මහතා ප්‍රකාශ කරයි."ශ්‍රී ලංකා ආර්ථික සමුළුව" ට සහභාගී වීම සඳහා ශ්‍රී ලංකාවට පැමිණි මූල්‍ය අරමුදලේ ආසියා ශාන්තිකර කලාපීය අධ්‍යක්‍ෂවරයා අරලියගහ මන්දිරයේ දී ජනාධිපති මහින්ද රාජපක්ෂ මහතා හමු වී පැවැති සාකච්ඡාවේ දී මේ බව අනාවරණය කළේය."කෙටි කලක් ඇතුළත ඔබ ශ්‍රී ලංකාව ඉහළ සංවර්ධන මට්ටමකට ගෙනවිත් තිබෙනවා" යැයි පැවසූ ආචාර්ය සිං මහතා ආර්ථික සංවර්ධනයේ දී දිගුකාලීන ස්ථාවරත්වය අත්කර ගැනීමට දැන් අවධානය යොමු කළ යුතු බවද පැවසීය.ශ්‍රී ලංකා ආර්ථිකය ගත වූ අවුරුදු තුන හතර ඇතුළත සතුටුදායක ස්ථාවරත්වයක් අත්කර ගෙන ඇතැයි ජනාධිපති මහින්ද රාජපක්ෂ මහතා මෙහිදී සඳහන් කළේය.